ભારતમાં મુસ્લિમો લઘુમતી સમુદાય બન્યા અને પાકિસ્તાનમાં હિન્દુ નાગરિકો લઘુમતી સમુદાય બન્યા. પાકિસ્તાનમાં મોટા ભાગની હિન્દુ વસતિ સિંધ પ્રાંતમાં છે અને કરાચી તેનું મુખ્ય કેન્દ્ર છે. કરાચીમાં ‘હિન્દુ જિમખાના’ દ્વારા પાકિસ્તાની હિન્દુઓને વિકાસ કરી મુખ્ય પ્રવાહમાં ભળવા મદદ કરવામાં આવે છે. પાકિસ્તાનમાં સ્થાનિક કક્ષાથી રાષ્ટ્રીય સંસદ સુધી દરેક સ્તરે અનામત બેઠકો ફાળવવામાં આવી છે. ‘પાકિસ્તાન હિન્દુ પંચાયત’ અને ‘પાકિસ્તાની હિન્દુ વેલ્ફેર એસોસિયેશન’ જેવાં સંગઠનો હિન્દુ સમાજનું સામાજિક, આર્થિક, ધાર્મિક અને રાજકીય મુદ્દાઓ પર પ્રતિનિધિત્વ કરે છે. હઝારામાં ‘શિવ મંદિર સોસાયટી’ મંદિર અને સમાજનું રક્ષણ કરે છે. પાકિસ્તાનમાં લઘુમતી પંચ છે અને સરકારમાં લઘુમતી ખાતું પણ છે.